ҚАЗАҚСТАН РЕСПУБЛИКАСЫНЫҢ

ЗАҢЫ

**Қорғаныс өнеркәсібі және мемлекеттік қорғаныстық тапсырыс туралы**

**1-ТАРАУ. ЖАЛПЫ ЕРЕЖЕЛЕР**

Осы Заң орталық атқарушы органдардың, Қазақстан Республикасының Президентіне тікелей бағынатын және есеп беретін мемлекеттік органдардың, олардың ведомостволарының, меншік нысанына қарамастан жеке және заңды тұлғалардың Қазақстан Республикасының қорғаныс өнеркәсібі және мемлекеттік қорғаныстық тапсырыс саласындағы қоғамдық қатынастарын, функциялары мен өкілеттігін реттейді.

**1-бап. Осы Заңда пайдаланылатын негізгі ұғымдар**

Осы Заңда мынадай негізгі ұғымдар пайдаланылады:

1. әскери мақсаттағы жұмыстар – заттай нәтижесі бар қорғаныс объектілерін жобалауға, салуға, жөндеуге, қару-жарақ пен әскери техниканы, техникалық және арнайы құралдарды, ақпараттық, телекоммуникациялық және геоақпараттық жүйелерді, автоматтандырылған басқару жүйелерін жасауға, шығаруға (жинауға), күрделі жөндеуге, жаңғыртуға байланысты қызмет және мемлекеттің қорғанысы мен қауіпсіздігін қамтамасыз етуге байланысты басқа да жұмыстар;
2. әскери мақсаттағы жұмыстар мен әскери мақсаттағы көрсетілетін қызметтерді отандық берушілер (бұдан әрі – жұмыстарды, көрсетілетін қызметтерді отандық беруші) – Қазақстан Республикасының резиденті болып табылатын, талап етілетін сапада әскери мақсаттағы жұмыстарды орындау және әскери мақсаттағы қызметтерді көрсетуге мүмкіндіктері бар заңды тұлға;
3. әскери мақсаттағы көрсетілетін қызметтер – қорғаныс объектілерін пайдалануға, қызмет көрсетуге, қару-жарақ пен әскери техниканы сынауға, пайдалануға, техникалық және регламенттелген техникалық қызмет көрсетуге, техникалық куәландыруға және диагностикаға, қызмет көрсетуге, жөндеуге, пайдаланылмайтын мүлікті өткізуге, құртып жіберу, кәдеге жарату, көму арқылы жоюға байланысты қызмет, ғылыми зерттеулер және мемлекеттің қорғанысы мен қауіпсіздігін қамтамасыз етуге байланысты заттай нәтижесі жоқ өзге де қызмет;
4. әскери мақсаттағы тауарлар (өнім) – қару-жарақ, әскери және арнайы техника, техникалық құралдар, зымырандар, оқ-дәрілер, заттай мүлік және арнайы мүлік, құжаттама, зияткерлік меншік құқығындағы объектілер, әскери мақсаттағы тауарларды (өнімді) шығаруға, сынауға арналған жабдық және көрсетілген тауарларға (өнімге) жиынтықтаушы және қосалқы бөлшектер;
5. әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) отандық өндіруші (бұдан әрі – отандық тауар өндіруші) – Қазақстан Республикасының резиденті болып табылатын және талап етілетін сапада әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) шығару үшін қажетті Қазақстан Республикасының аумағында өндірістік қуаттары бар заңды тұлға;
6. әскери өкілдіктер – Қазақстан Республикасы Қорғаныс министрлігінің қорғаныс мұқтаждары, мемлекетте әскери қауіпсіздік пен құқықтық тәртіпті, Қазақстан Республикасы құқық қорғау органдарының қызметін қамтамасыз ету, сондай-ақ Қазақстан Республикасының халықаралық шарттар мен міндеттемелерді орындауы үшін қорғаныстық тапсырыс шеңберінде жеткізілетін тауарлардың (өнімнің) сапасын бақылауды және қабылдауды жүзеге асыру үшін меншік нысанына қарамастан ұйымдарда орналастырылған оқшауландырылған құрылымдық бөлімше;
7. әскери техника – Қазақстан Республикасының Қарулы Күштері, басқа да әскерлері мен әскери құралымдары, арнаулы мемлекеттік және құқық қорғау органдары жарақтандырылатын қару мен жауынгерлік машиналар, корабльдер (катерлер);
8. әскери-техникалық көмек (техникалық жәрдем) – шет мемлекетке (шет мемлекеттен, халықаралық ұйымнан) өтемсіз немесе өзге де жеңілдік негізінде қару-жарақ, әскери техника мен әскери мақсаттағы өзге де тауарлар (өнім), қосарланған мақсаттағы (қолданыстағы) тауарлар (өнім), әскери мақсаттағы жұмыстар және әскери мақсаттағы көрсетілетін қызметтерді, сондай-ақ техникалық қолдау, мамандарды оқыту бойынша қызметтер көрсету (алу);
9. әскери-техникалық ынтымақтастық – әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), әкетуге және әкелуге, оның ішінде жеткізуге, сатып алуға, өткізуге, әзірлеуге және шығаруға, әскери мақсаттағы жұмыстарды орындауға және әскери мақсаттағы көрсетілетін қызметтерді көрсетуге байланысты халықаралық қатынастар саласындағы қызмет;
10. әскери-техникалық ынтымақтастық субъектілері – Қазақстан Республикасының заңнамасына сәйкес әскери мақсаттағы тауарларға (өнімге), қосарланған мақсаттағы (қолданыстағы) тауарларға (өнімге), әскери мақсаттағы жұмыстарға және әскери мақсаттағы көрсетілетін қызметтерге қатысты тиісті қызмет түріне құқығы бар мемлекеттік органдар және (немесе) ұйымдар;
11. ғылыми және (немесе) ғылыми-техникалық қызмет субъектілері –оларға талаптар уәкілетті орган бекітетін қорғаныстық тапсырыс шеңберінде іске асырылатын Ғылыми зерттеулерді ұйымдастыру және жүргізу қағидаларымен айқындалатын ғылыми және (немесе) ғылыми-техникалық қызметті жүзеге асыратын заңды тұлғалар.
12. жаңғырту – оны орындау нәтижесінде қару-жарақтың, әскери және арнайы техниканың олардың негізгі мақсатын оларда қолданылатын техникалық құралдардың және жиынтықтаушы бұйымдардың ескірген үлгілерін жаңа, неғұрлым қазіргі заманғы үлгілермен ауыстырумен (немесе жаңа техникалық шешімдер қабылдаумен) сипатталатын бұрынғы күйінде сақтала отырып, жекелеген тактикалық-техникалық элементтері ауыстырылатын жұмыстар кешені;
13. жөндеу – қару-жарақтың, әскери және арнайы техниканың механизмдерінің, жиынтықтаушы бұйымдарының немесе олардың құрамдас бөліктерінің жарамдылығын немесе жұмысқа қабілеттілігін қалпына келтіру, тоқтап қалу себептерін жою және жұмсалған ресурстарын қайта қалпына келтіру бойынша операциялар кешені;
14. қару-жарақ – тірі күштерді, техникалар мен инфрақұрылым объектілерін зақымдауға арналған қару түрлері, кешендер мен жүйелер, оның ішінде оқ-дәрілер және олардың көрсетілген құрамдас бөліктерді елестетуші құралдар, сондай-ақ оларды Қазақстан Республикасының Қарулы Күштерінде, басқа да әскерлері мен әскери құралымдарында, арнаулы мемлекеттік және құқық қорғау органдарында қолдануды қамтамасыз ететін жүйелер;
15. қару-жарақ пен әскери техника айналымы – шығару, жаңғырту, жөндеу, өткізу (саудалау), беру, сатып алу, пайдалану, құртып жіберу, кәдеге жарату, көму арқылы жою, Қазақстан Республикасына әкелу және Қазақстан Республикасынан әкету;
16. қорғаныс өнеркәсібі – жұмыс атқаруы қорғаныс өнеркәсібі әлеуетін дамыту мақсатында әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) шығаруды, әскери мақсаттағы жұмыстарды орындауды және әскери мақсаттағы қызметтерді көрсетуді қамтамасыз ететін өнеркәсіп саласы;
17. қорғаныс өнеркәсібі әлеуеті – қорғаныс өнеркәсібі кешенінің отандық тауар өндірушілері мен жұмыстарды, көрсетілетін қызметтерді отандық берушілерінің Қазақстан Республикасы Қарулы Күштерінің, басқа да әскерлері мен әскери құралымдарының, арнаулы мемлекеттік және құқық қорғау органдарының әскери мақсаттағы тауарларға (өнімге), қосарланған мақсаттағы (қолданыстағы) тауарларға (өнімге), әскери мақсаттағы жұмыстарға және әскери мақсаттағы көрсетілетін қызметтерге қажеттіліктерін, сондай-ақ шетелдік тапсырыс берушілердің тапсырыстарын қамтамасыз ету жөніндегі міндеттемелерді орындау қабілеттілігі;
18. қорғаныстық-өнеркәсіптік кешен – мемлекеттің меншік нысанына қарамастан қоғамдық қатынастары қорғаныс өнеркәсібінде шоғырланатын жеке және заңды тұлғалардың жиынтығын қамтитын әскери ұйымдарының құрамдас бөлігі;
19. қорғаныстық-өнеркәсіптік кешеннің отандық тауар өндірушілері мен жұмыстарды, көрсетілетін қызметтерді отандық берушілері (бұдан әрі – қорғаныс өнеркәсібі кешенінің ұйымдары) – әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) отандық өндірушілер мен отандық тауар өндірушілер мен жұмыстарды, көрсетілетін қызметтерді отандық берушілер тізіліміне енгізілетін әскери мақсаттағы жұмыстар мен әскери мақсаттағы көрсетілетін қызметтерді берушілер;
20. қорғаныстық-өнеркәсіптік кешенінің отандық тауар өндірушілері мен жұмыстарды, көрсетілетін қызметтерді отандық берушілерінің тізілімі (бұдан әрі – тізілім) – меншік нысанына қарамастан мемлекеттің қорғанысы мен қауіпсіздігінің мұқтаждары үшін, сондай-ақ экспортқа әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) шығару бойынша қызметті жүзеге асыратын, әскери мақсаттағы жұмыстарды орындайтын және әскери мақсаттағы қызметтерді көрсететін заңды тұлғалардың тізбесі;
21. қосарланған мақсаттағы (қолданыстағы) тауарлар (өнім) – азаматтық мақсаттарда пайдаланылатын, бірақ әскери мақсаттағы тауарлар (өнім) ретінде пайдаланылуы не кейіннен қайта бейінделуі және пайдаланылуы мүмкін өнімдер мен технологиялар;
22. ғылыми зерттеулер – қару-жарақ пен әскери техниканың жаңа үлгілерін жасау, жарақтандыруда тұрған қару-жарақ пен әскери техниканың үлгілерін жаңғырту саласындағы елдің қорғаныс қабілетін арттыруға және ұлттық қауіпсіздігін қамтамасыз етуге бағытталған қорғаныстық тапсырыс шеңберінде ғылыми және (немесе) ғылыми-техникалық қызмет нәтижелеріне қол жеткізу мақсатында тиісті ғылыми әдістермен және құралдармен ғылыми және (немесе) ғылыми-техникалық қызмет субъектілері жүзеге асыратын қолданбалы, іргелі, ғылыми-зерттеу, тәжірибелік-конструкторлық және технологиялық жұмыстар;
23. мемлекеттік қорғаныстық тапсырыс (бұдан әрі – қорғаныстық тапсырыс) – қорғаныс мұқтажы, мемлекеттегі әскери қауіпсіздікті және құқықтық тәртіпті, Қазақстан Республикасының арнаулы мемлекеттік және құқық қорғау органдарының қызметін, мемлекеттік материалдық резервті, жұмылдыруды, ғарыш қызметін қамтамасыз ету, сондай-ақ Қазақстан Республикасының халықаралық шарттар мен міндеттемелерді орындауы үшін сатып алынатын әскери мақсаттағы тауарлардың (өнімнің), қосарланған мақсаттағы (қолданыстағы) тауарлардың (өнімнің), әскери мақсаттағы жұмыстар мен әскери мақсаттағы көрсетілетін қызметтердің тізбесін бекітетін Қазақстан Республикасы Үкіметінің құқықтық актісі;
24. мемлекеттік қорғаныстық тапсырысты алушы (қорғаныстық тапсырысты алушы) – қорғаныстық тапсырыс құрамына кіретін әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), әскери мақсаттағы жұмыстар мен әскери мақсаттағы көрсетілетін қызметтерді сатып алуға арналған өтінім беретін, сондай-ақ тиісті тауарды (өнімді), жұмысты, көрсетілетін қызметті алатын Қазақстан Республикасының Президентіне тікелей бағынатын және есеп беретін орталық атқарушы орган, мемлекеттік орган, олардың ведомоствосы;
25. мемлекеттік қорғаныстық тапсырысты орындаушы (бұдан әрі – қорғаныстық тапсырысты орындаушы) – қорғаныстық тапсырысты орындауды жүзеге асыратын Қазақстан Республикасының резиденті болып табылатын заңды тұлға;
26. мүлікті жою – мемлекет бақылайтын пайдаланылмайтын мүлікті құртып жіберу, кәдеге жарату, көму жөніндегі қызмет;
27. мүлікті кəдеге жарату – пайдаланылмайтын мүлікті олардың ұрысқа тəн қасиеттерін пайдалануды немесе тікелей мақсаты бойынша қолдануды болғызбайтын жай-күйге келтіру, сондай-ақ олардың компоненттерін кейіннен пайдалану мақсатында бөлшектеу;
28. мүлікті көму – одан əрі пайдалануға жатпайтын пайдаланылмайтын мүлікті зиянды заттардың қоршаған ортаға түсуін болғызбау мақсатында арнайы белгіленген орындарда оқшаулау;
29. мүлікті құртып жіберу – пайдаланылмайтын мүлікті толығымен жойып жіберу;
30. оқ-дәрілер – тікелей тірі күштерді, әскери техниканы зақымдауға, құрылыстарды (бекіністерді) бұзуға арналған қару-жарақтың құрамдас бөлігі, сондай-ақ көрсетілген құрамдас бөліктерді елестететін құралдар;
31. пайдаланылмайтын мүлік – қорғаныс объектілерін қоспағанда, Қазақстан Республикасы Қарулы Күштерінің, басқа да әскерлері мен әскери құралымдарының қаруланудан шығарылған, тікелей мақсаты бойынша пайдалануға жарамсыз, есептен шығарылған, пайдаланылмайтын әскери мүлкі және Қазақстан Республикасының арнаулы мемлекеттік және құқық қорғау органдарының пайдаланылмайтын мүлкі;
32. регламенттелген техникалық қызмет көрсету – қару-жараққа, әскери және арнайы техникаға олардың қызмет мерзімі ішіндегі жұмысқа  
      
      
    қабілеттілігін немесе жарамдылығын сүйемелдеу үшін пайдалану құжаттамасында белгіленген жүріп өткен жолын, атқарылымын немесе интервалын айқындағаннан кейін кезеңдік техникалық қызмет көрсету;
33. техникалық куәландыру және диагностикалау – қару-жарақ пен әскери техниканың техникалық жай-күйін бағалау және оларды одан әрі пайдалану, жөндеу немесе жаңғырту жөніндегі ұсыныстарды пысықтау мақсатында жарамсыздықтарды, ақауларды анықтауға бағытталған іс-шаралар кешені;
34. техникалық құралдар – қару-жарақ пен әскери техниканы қолдануға, қызмет көрсетуге, жөндеуге және оларды сақтауға, оқытуға және тылдық қамтамасыз етуге арналған жүйелер, кешендер, қондырғылар, сондай-ақ қорғаныс объектілерінің күзетін (бақылауды), қорғанысын (диверсияға қарсы қорғанысын) қамтамасыз ететін техникалық күзет құралдары;
35. техникалық қызмет көрсету – қару-жарақтың, әскери және арнайы техниканың оларды мақсаты бойынша пайдалану, сақтау және қажеттілігі қару-жарақтың, әскери және арнайы техниканың техникалық жай-күйімен айқындалатын тасымалдау кезіндегі жөндеуаралық кезеңіндегі техникалық даярлығын сүйемелдеу және қалпына келтіру жөніндегі іс-шаралар кешені;
36. уәкілетті орган – қорғаныс өнеркәсібі және қорғаныстық тапсырыс саласындағы мемлекеттік саясатты жүзеге асыратын мемлекеттік орган;
37. уәкілетті ұйым – Қазақстан Республикасының Үкіметі айқындайтын, әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), әскери мақсаттағы жұмыстар мен әскери мақсаттағы қызметтерді импорттауды, пайдаланылмайтын мүлікті өткізуді, құртып жіберу, кәдеге жарату, көму арқылы жоюды, пайдаланылмайтын қорғаныс объектілерін мүліктік жалдауға (жалға алуға) беруді, қорғаныс өнеркәсібі саласындағы халықаралық көрмелерге қатысуды және оларды Қазақстан Республикасының аумағында ұйымдастыруды жүзеге асыратын заңды тұлға.

**2-бап. Қазақстан Республикасының Қорғаныс өнеркәсібі және қорғаныстық тапсырыс туралы заңнамасы**

1. Қазақтан Республикасының Қорғаныс өнеркәсібі және қорғаныстық тапсырыс туралы заңнамасы Қазақстан Республикасының Конституциясына негізделеді, осы Заңнан және Қазақстан Республикасының өзге де нормативтік құқықтық актілерінен тұрады.
2. Егер Қазақстан Республикасы ратификациялаған халықаралық шартта осы Заңда қамтылғаннан өзгеше қағидалар белгіленген болса, онда халықаралық шарттың қағидалары қолданылады.

**3-бап. Қорғаныс өнеркәсібі және қорғаныстық тапсырыс саласындағы мемлекеттік саясатты қалыптастырудың және іске асырудың негізгі міндеттері**

1. Қорғаныс өнеркәсібі және қорғаныстық тапсырыс саласындағы мемлекеттік саясатты қалыптастырудың және іске асырудың негізгі міндеттері:

1) қорғаныс өнеркәсібі кешені ұйымдарының қызметін басқарудың тиімді жүйесін құру;

2) қорғаныс өнеркәсібі кешені ұйымдарының ғылыми және өндірістік-технологиялық әлеуетін өнеркәсіптің азаматтық салаларында пайдалану;

3) мемлекеттің қорғаныстық қабілеттілігін және қауіпсіздігін нығайту мүддесіне орай қару-жарақтың, әскери және арнайы техниканың қазіргі заманғы кешендерін құруды қамтамасыз ету;

4) қорғаныс өнеркәсібі кешені ұйымдарының экспорттық әлеуетін қолдау және одан әрі дамыту;

5) қолданбалы және тәжірибелік-конструкторлық жұмыстарды дамыту және оларды одан әрі коммерцияландыру;

6) Қазақстан Республикасының Қарулы Күштерін, басқа да әскерлері мен әскери құралымдарын, арнаулы мемлекеттік және құқық қорғау органдарын қазіргі заманғы әскери мақсаттағы тауарлармен (өніммен), қосарланған мақсаттағы (қолданыстағы) тауарлармен (өніммен), әскери мақсаттағы жұмыстармен және әскери мақсаттағы көрсетілетін қызметтермен қамтамасыз ету болып табылады.

2. Қорғаныс өнеркәсібі және қорғаныстық тапсырыс саласындағы мемлекеттік саясатты қалыптастырудың және іске асырудың басым бағыттары:

1) қорғаныстық-өнеркәсіптік кешенде ғылыми-техникалық әлеуетті қалыптастыру және дамыту және сапасы мен олардың бәсекеге қабілеттілігін арттыру мақсатында қорғаныстық-өнеркәсіптік кешеннің ұйымдарын технологиялық жаңғыртуды жүзеге асыру;

2) қорғаныстық-өнеркәсіптік кешеннің ұйымдарын басқару жүйесін, оның ішінде қорғаныс өнеркәсібі кешенінің интеграцияланған құрылымдарын және зауытаралық кооперациялар құру жолымен жетілдіру;

3) қорғаныстық-өнеркәсіптік кешенді инновациялық дамытуды қамтамасыз ету, қорғаныс өнеркәсібі және мемлекеттік қорғаныстық тапсырыс саласындағы халықаралық ынтымақтастықты дамыту;

4) экспорттық және қорғаныс өнеркәсібі әлеуетін дамыту;

5) қорғаныстық-өнеркәсіптік кешеннің жұмыс атқаруын ақпараттық қамтамасыз ету болып табылады.

**4-бап. Қорғаныс өнеркәсібі және қорғаныстық тапсырыс саласындағы мемлекеттік реттеу**

Қорғаныс өнеркәсібі және қорғаныстық тапсырыс саласындағы мемлекеттік реттеу мыналарды қамтиды:

1. қорғаныс өнеркәсібі және қорғаныстық тапсырыс саласындағы мемлекеттік саясаттың негізгі бағыттарын әзірлеу;
2. құқықтық реттеу;
3. қорғаныс өнеркәсібі кешенін дамыту жөніндегі іс-шараларды жоспарлау және жүзеге асыру;
4. мемлекеттік құпияларды құрайтын мәліметтерді қорғауды ұйымдастыру және ақпараттық қауіпсіздікті қамтамасыз ету;
5. ұлттық қауіпсіздік саласындағы және қорғаныс саласындағы ғылымды дамыту;
6. мемлекеттік органдардың және қорғаныстық-өнеркәсіптік кешен ұйымдарының қызметін үйлестіру;
7. халықаралық ынтымақтастық;
8. қару-жарақ пен әскери техника айналымын реттеу;
9. Қазақстан Республикасының заңнамасында айқындалатын қорғаныс өнеркәсібі саласындағы өзге де іс-шаралар.

**5-бап. Қазақстан Республикасы Үкіметінің қорғаныс өнеркәсібі және қорғаныстық тапсырыс саласындағы өкілеттігі**

Қазақстан Республикасының Үкіметі:

* 1. қорғаныс өнеркәсібі саласындағы мемлекеттік саясатты және қорғаныстық тапсырысты қалыптастыруды, орналастыруды және орындауды іске асыруды жүзеге асыратын уәкілетті органды айқындайды;
  2. уәкілетті органның ұсынуы бойынша қорғаныстық тапсырысты бекітеді;
  3. уәкілетті органның, өзге де орталық және жергілікті атқарушы органдардың қызметін басқарады;
  4. мемлекеттік мекемелерді, қорғаныс өнеркәсібі, сондай-ақ ғылыми-зерттеу және тәжірибелік-конструкторлық қызметті жүзеге асыратын ұйымдарды құру, қайта құру және жою туралы шешім қабылдайды;
  5. отандық ғылыми-техникалық әзірлемелерді қаржылай қолдау және қорғаныстық-өнеркәсіптік кешен ұйымдарын жаңғырту мақсатында құрылатын қорғаныстық-өнеркәсіптік кешенді дамыту қорын құру, қайта құру және жою туралы шешім қабылдайды;
  6. қару-жарақ пен әскери техниканың, стратегиялық материалдардың, алдыңғы қатарлы технологиялардың және әскери мақсаттағы өнім мен қосарланған мақсаттағы өнімнің айналымын, оның ішінде экспорты мен импортын бақылауды ұйымдастырады;
  7. уәкілетті ұйымды айқындайды;
  8. Қазақстан Республикасының мемлекеттік қорғаныстық тапсырысын қалыптастыру, орналастыру және орындау тәртібін бекітеді;
  9. пайдаланылмайтын мүлікті берудің, өткізудің, құртып жіберу, кәдеге жарату, көму арқылы жоюдың, сондай-ақ пайдаланылмайтын қорғаныс объектілерін мүліктік жалдауға (жалға алуға) беру тәртібін белгілейді;
  10. Қазақстан Республикасының Үкiметi жанынан Ғылыми зерттеулер жөніндегі қорғаныстық ғылыми-техникалық комиссия (бұдан әрi – Қорғаныстық ғылыми-техникалық комиссия) құрады және оның ережесі мен құрамын бекiтеді;
  11. Қазақстан Республикасының Конституциясымен, заңдарымен және Қазақстан Республикасы Президентінің актілерімен оған жүктелген өзге де функцияларды жүзеге асырады.

**6-бап. Уәкілетті органның қорғаныс өнеркәсібі және қорғаныстық тапсырыс саласындағы функциялары**

Уәкілетті орган:

1. қорғаныс өнеркәсібі және қорғаныстық тапсырыс саласындағы мемлекеттік саясатты жүзеге асырады;
2. әскери-техникалық ынтымақтастық саласындағы мемлекеттік саясатты жүзеге асырады және мемлекетте бірыңғай әскери-техникалық саясатты жүргізуге қатысады;
3. өнеркәсіптік қауіпсіздік саласындағы мемлекеттік саясатты жүргізуге қатысады;
4. қорғаныстық тапсырысты қалыптастырады және орналастырады, оны Қазақстан Республикасының Үкіметіне бекітуге ұсынады және бекітілген қорғаныстық тапсырыстың тапсырмаларын орындаушыларға жеткізеді;
5. Қазақстан Республикасының Қарулы Күштерімен, басқа да әскерлерімен және әскери құралымдарымен, арнаулы мемлекеттік және құқық қорғау органдарымен қорғаныс өнеркәсібі саласында және қорғаныстық тапсырыстағы өзара іс-қимылды ұйымдастырады және жүзеге асырады;
6. орталық атқарушы органдармен, Қазақстан Республикасының Президентіне тікелей бағынатын және есеп беретін мемлекеттік органдармен, олардың ведомстволарымен әскери-техникалық ынтымақтастық саласындағы өзара іс-қимылды ұйымдастырады және жүзеге асырады;
7. қорғаныстық тапсырыс шеңберіндегі бюджеттік қаражат қорғаныстық тапсырыс алушының бюджетіне салынған жағдайларды қоспағанда, қорғаныстық тапсырысты қаржыландыруды жүзеге асырады;
8. қорғаныстық-өнеркәсіптік кешен ұйымдарына қатысты мемлекеттік қолдау шараларын қабылдау туралы шешім қабылдайды және оларды пайдалану тәртібін айқындайды;
9. ведомостволық бағынысты ұйымдардың, кәсіпорындар мен мекемелердің, сондай-ақ сенімгерлік басқаруындағы ұйымдардың қызметін ұйымдастырады;
10. қорғаныстық тапсырыс шеңберінде өткізілетін ғылыми-зерттеу және тәжірибелік-конструкторлық жұмыстарды салааралық үйлестіруді және оларға басшылықты жүзеге асырады;
11. Қазақстан Республикасының Қарулы Күштерін, басқа да әскерлері мен әскери құралымдарын әскери және қосарланған мақсаттағы тауарлармен қамтамасыз етеді;
12. әскери-техникалық ынтымақтастықты жүзеге асырады;
13. қорғаныстық-өнеркәсіптік кешен отандық тауар өндірушілері мен отандық жұмыс берушілерінің, қызмет көрсетушілерінің тізілімін қалыптастыру және жүргізу тәртібін айқындайды;
14. пайдаланылмайтын мүлікке иелік етеді және осы Заңның 7-бабының 10) тармақшасында көзделген жағдайды және пайдаланылмайтын мүлікті жауапкершілігі шектеулі серіктестіктің жарғылық капиталына мүліктік салым ретінде не акционерлік қоғамдардың акцияларын сатып алу төлеміне беруді қоспағанда, Қазақстан Республикасының Үкіметі белгілейтін тәртіппен пайдаланылмайтын мүлікті беру, өткізу және құртып жіберу, кәдеге жарату, көму арқылы жою туралы шешім қабылдайды;
15. Пайдаланылмайтын мүлікті беру, өткізу, құртып жіберу, кәдеге жарату, көму арқылы жою, пайдаланылмайтын қорғаныс объектілерін жалдауға (жалға алуға) беру қағидаларын әзірлейді;
16. әскери мақсаттағы технологиялар жөніндегі жобаларды іске асыру бойынша үйлестіруді жүзеге асырады;
17. қорғаныстық-өнеркәсіптік кешеннің отандық тауар өндірушілерінің және отандық жұмыс берушілердің, қызмет көрсетушілердің тізілімін қалыптастырады, бекітеді және жүргізеді;
18. орталық атқарушы органдармен, Қазақстан Республикасының Президентіне тікелей бағынатын және есеп беретін мемлекеттік органдармен келісу бойынша Мемлекеттік қорғаныстық тапсырыс шеңберінде іске асырылатын ғылыми зерттеулерді ұйымдастыру және жүргізу қағидаларын әзірлейді және бекітеді;
19. орталық атқарушы органдармен, Қазақстан Республикасының Президентіне тікелей бағынатын және есеп беретін мемлекеттік органдармен келісу бойынша Мемлекеттік қорғаныстық тапсырыс шеңберінде іске асырылатын ғылыми зерттеулер сараптамасын өткізу мен жүргізу қағидаларын әзірлейді және бекітеді;
20. орталық атқарушы органдармен, Қазақстан Республикасының Президентіне тікелей бағынатын және есеп беретін мемлекеттік органдармен келісу бойынша мемлекеттік қорғаныстық тапсырыс шеңберінде іске асырылатын ғылыми зерттеулердің мамандандырылған бағыттарын әзірлейді;
21. Мамандандырылған ғылыми бағыттар жөніндегі сарапшылық кеңестерін құрады, орталық атқарушы органдармен, Қазақстан Республикасының Президентіне тікелей бағынатын және есеп беретін мемлекеттік органдармен келісу бойынша олардың құрамдарын бекітеді;
22. өз құзыреті шегінде ғылыми зерттеулер есептерін бекіту жөніндегі жұмысты ұйымдастырады;
23. орталық атқарушы органдармен, Қазақстан Республикасының Президентіне тікелей бағынатын және есеп беретін мемлекеттік органдармен келісу бойынша Тәжірибелік-конструкторлық және технологиялық жұмыстардың нәтижелерін сынауды өткізу қағидаларын әзірлейді және бекітеді;
24. қорғаныстық тапсырысты орындауды салааралық үйлестіруді және бақылауды жүзеге асырады;
25. Қазақстан Республикасының мемлекеттік қорғаныстық тапсырысын қалыптастыру, орналастыру және орындау тәртібін әзірлейді;
26. шарт сомасының үнемделуі, азаюы не артуы орын алған кездегі жоспарлы кезеңге бөлінген шектерде қорғаныстық тапсырыс шеңберіндегі ақшалай қаражатты қайта бөлу, қорғаныстық тапсырыс шеңберіндегі бюджеттік қаражат уәкілетті органның бюджетіне салынған болса, қорғаныстық тапсырысты орындауға арналған шарттың мерзімін ұзарту туралы шешім қабылдайды;
27. қорғаныстық тапсырыс алушысының мемлекеттік мекемелеріне қорғаныстық тапсырыс шеңберінде сатып алынатын әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) бөледі және қорғаныстық тапсырыс шеңберіндегі бюджеттік қаражат уәкілетті органның бюджетіне салынған болса, олардың тактикалық-техникалық тапсырмаға (техникалық ерекшелікке, тактикалық-техникалық сипаттамаларға) сәйкестігін қамтамасыз етеді;
28. қорғаныстық тапсырыстың орындаушысымен қорғаныстық тапсырыс шеңберіндегі бюджеттік қаражат уәкілетті органның бюджетіне салынған жағдайларды қоспағанда, қорғаныстық тапсырысты орындауға арналған шарт жасайды;
29. қорғаныс өнеркәсібі саласындағы іргелі және қолданбалы ғылыми зерттеулерді өткізуге қатысады;
30. мемлекеттік бюджеттен қаржыландырылатын ғылыми және ғылыми-техникалық жобалар әзірлеуді ұйымдастырады және оларды іске асыру бойынша басшылықты жүзеге асырады;
31. мемлекеттің қорғанысы мен қауіпсіздігінің мұқтаждарын қару-жарақтың, әскери техниканың, оқ-дәрілердің қажетті түрлерімен және басқа да материалдық құралдармен қамтамасыз етуді ағымдағы және перспективті жоспарлауды ұйымдастыруға қатысады;
32. ұлттық әскери стандарттарды әзірлейді, бекітеді және есепке алуды жүргізеді;
33. сертификаттау және мемлекеттік авиацияның авиациялық техникасына техникалық қызмет көрсету және жөндеу жөніндегі ұйымдардың сертификат беру қағидаларын әзірлейді және бекітеді;
34. мемлекеттік авиацияның авиациялық техникасына техникалық қызмет көрсету және жөндеу жөніндегі ұйымдарға сертификаттық талаптар әзірлейді және бекітеді;
35. осы Заңда, Қазақстан Республикасының өзге де заңдарында, Қазақстан Республикасының Президенті мен Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

**7-бап. Орталық атқарушы органдардың, Қазақстан Республикасының Президентіне тікелей бағынатын және есеп беретін мемлекеттік органдардың, олардың ведомстволарының қорғаныс өнеркәсібі және қорғаныстық тапсырыс саласындағы функциялары**

Орталық атқарушы органдар, Қазақстан Республикасының Президентіне тікелей бағынатын және есеп беретін мемлекеттік органдар, олардың ведомстволары мыналарға:

1. қорғаныс өнеркәсібі және қорғаныстық тапсырыс саласындағы мемлекеттік саясатты қалыптастыруға және оны іске асыруға қатысады;
2. қорғаныстық тапсырыс шеңберінде бюджет қаражаты қорғаныстық тапсырысты алушының бюджетіне енгізілген жағдайларда, бекітілген қорғаныстық тапсырыс тапсырмаларын қорғаныстық тапсырысты орындаушыларға жеткізеді;
3. қару-жарақ пен әскери техниканың жаңа және сатып алуға ұсынылатын үлгілері үшін тактикалық-техникалық сипаттамаларды айқындайды;
4. қару-жарақтың, әскери және арнайы техниканың, әскери мүліктің тәжірибелік үлгілерін (кешендерін, жүйелерін) мемлекеттік сынауды ұйымдастырады және жүргізеді және оларды қарулануға, жарақтануға және пайдалануға қабылдау үшін құжаттама дайындайды;
5. қару-жарақ пен әскери техниканың тәжірибелік үлгілерін қарулануға (жарақтануға) қабылдап алу үшін құжаттарды дайындауға, оларды сериялық өндіріске беру үшін конструкциялық, техникалық және өзге де құжаттаманы келісуге қатысады;
6. қару-жарақ пен әскери техниканың тәжірибелік үлгілерін қарулануға (жарақтануға) қабылдауды жүзеге асырады;
7. әскери-техникалық ынтымақтастықты жүзеге асыруға қатысады;
8. ұлттық әскери стандарттарды әзірлеуге, өзгертуге және жоюға қатысады;
9. қорғаныстық тапсырыс шеңберінде сатып алынатын техникалық құралдардың тізбесін әзірлейді және бекітеді;
10. Қазақстан Республикасының заңнамасында көзделген тәртіппен мемлекеттік органның бірінші басшысы актісінің негізінде мемлекеттік орган шегінде пайдаланылмайтын әскери мүлікті береді;
11. осы Заңда, Қазақстан Республикасының өзге де заңдарында, Қазақстан Республикасы Президенті мен Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

**8-бап. Уәкілетті ұйымның қорғаныс өнеркәсібі және қорғаныстық тапсырыс саласындағы функциялары:**

Уәкілетті ұйым:

1. қорғаныстық тапсырысты орындау кезінде көрсетілген тауарларды шығару үшін сатып алынатын отандық тауар өндірушілер мен жұмыстарды, көрсетілетін қызметтерді отандық берушілер жүзеге асыратын көрсетілген тауарларды, жұмыстар мен көрсетілетін қызметтерді импорттауды қоспағанда қорғаныс мұқтаждары, әскери қауіпсіздік пен құқықтық тәртіпті, сондай-ақ Қазақстан Республикасының арнаулы мемлекеттік және құқық қорғау органдарының қызметін, жұмылдыру даярлығын және жұмылдыруды, ғарыш қызметін қамтамасыз ету үшін қажетті әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), әскери мақсаттағы жұмыстарды және әскери мақсаттағы көрсетілетін қызметтерді импорттауды жүзеге асырады;
2. оқ-дәрілерді қоспағанда, пайдаланылмайтын мүлікті құртып жіберу, кәдеге жарату, көму арқылы жоюды жүзеге асырады;
3. пайдаланылмайтын қару-жарақты, әскери техниканы, оқ-дәрілерді, оларға қосалқы және жиынтықтаушы бұйымдарды, қосарланған мақсаттағы қолданыстағы өнімді, жабдықтар мен тиісті технологияларды және өзге де пайдаланылмайтын мүлікті өткізуді (экспорттауды) жүзеге асырады;
4. пайдаланылмайтын қорғаныс объектілерін жалдауға (жалға алуға) беру бойынша қызметтер көрсетуді жүзеге асырады;
5. әскери мақсаттағы тауарлардың (өнімнің), қосарланған мақсаттағы (қолданыстағы) тауарлардың (өнімнің), әскери мақсаттағы жұмыстардың және әскери мақсаттағы көрсетілетін қызметтердің халықаралық көрмелерін, конференцияларын, семинарларын, презентациялық іс-шараларын, демонстрацияларын, сынақтарын ұйымдастыруға қатысады және жүзеге асырады;
6. Қазақстан Республикасының экспорттық бақылау туралы заңнамасына сәйкес орталық атқарушы органдармен, Қазақстан Республикасының Президентіне тікелей бағынатын және есеп беретін мемлекеттік органдармен, олардың ведомстволарымен экспорттық бақылаудың фирмаішілік жүйесін жүзеге асыру мәселелері бойынша өзара іс-қимыл жасайды;
7. мемлекеттік кепілдіктермен және мемлекет кепілгерлігімен берілетін мемлекеттік емес қарыздарды тартады;
8. қарыз шартында көрсетілген ұйымдармен мемлекеттік кепілдік жобалары шеңберінде қорғаныс өнеркәсібі саласындағы тауарларды (өнімді), жұмыстарды және көрсетілетін қызметтерді сатып алу және жеткізу бойынша төлем жүргізу кейінге қалдырылатын шарттар жасасады;
9. Қазақстан Республикасының заңнамаларында көзделген өзге де функцияларды жүзеге асырады.

**9-бап. Меншік нысанына қарамастан, қорғаныс өнеркәсібі және қорғаныстық тапсырыс саласындағы қорғаныстық-өнеркәсіптік кешен ұйымдарының функциялары:**

Қорғаныстық-өнеркәсіптік кешен ұйымдары:

1. қорғаныс өнеркәсібі және қорғаныстық тапсырыс саласындағы мемлекеттік саясатты іске асыруға қатысады;
2. қорғаныстық-өнеркәсіптік әлеуетті дамыту жөніндегі іс-шараларды орындауға қатысады;
3. қорғаныстық тапсырысты орындау кезінде әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) өндіру үшін тауарларды (өнімді), жұмыстарды және көрсетілетін қызметтерді, әскери мақсаттағы жұмыстарды және әскери мақсаттағы көрсетілетін қызметтерді импорттауды, сондай-ақ оларды экспорттауды жүзеге асырады;
4. қорғаныстық-өнеркәсіптік кешеннің, ғылыми-техникалық және технологиялық даму, оның ішінде өндірісті кеңейту, реконструкциялау және техникалық қайта қаруландыру жөніндегі жобаларын іске асыруды жүзеге асырады;
5. ғылыми және (немесе) ғылыми-техникалық қызмет субъектілерін аккредиттеу болған кезде ғылыми зерттеулер жүргізеді;
6. мемлекеттің жұмылдыру жоспарларында көзделген іс-шараларды жүзеге асырады;
7. басым тәртіппен қорғаныстық тапсырысты орындайды және орындауға қатысады;
8. өндірілетін, дайындалатын әскери мақсаттағы тауарларға (өнімге), қосарланған мақсаттағы (қолданыстағы) тауарларға (өнімге), әскери мақсаттағы жұмыстарға және әскери мақсаттағы көрсетілетін қызметтерге қатысты сыртқы сауда қызметін жүзеге асырады;
9. мемлекеттік органдардың қорғаныстық тапсырыс шеңберінде жеткізілетін тауарлардың (өнімнің) сапаға сәйкестігін бақылауын жүзеге асыру мүмкіндігін қамтамасыз етеді;
10. қорғаныстық тапсырыс іс-шараларының құнын қалыптастырады;
11. өндірілетін, дайындалатын тауарларға (өнімге), процестерге және көрсетілетін қызметтерге ұлттық әскери стандарттарды әзірлеуге қатысады;
12. Қазақстан Республикасының заңнамасында көзделген өзге де функцияларды жүзеге асырады.

[**2-ТАРАУ. ҚОРҒАНЫСТЫҚ-ӨНЕРКӘСІПТІК КЕШЕН**](jl:1021432.170000%20)

**10-бап. Қорғаныс өнеркәсібі саласындағы қызметті мемлекеттік қолдау шаралары**

1. Қорғаныс өнеркәсібі саласындағы қызметті қолдау қорғаныстық-өнеркәсіптік кешен ұйымдарына қаржылық, ақпараттық-консультациялық қолдау, кадрлық әлеуетті дамытуды қолдау, сыртқы экономикалық қызметті жүзеге асыруды қолдау, мемлекеттік преференциялар беру және осы Заңда және Қазақстан Республикасының өзге де нормативтік құқықтық актілерінде белгіленген өзге де қолдау шараларын ұсыну жолымен жүзеге асырылады.

2. Жекелеген заңдарда қорғаныс өнеркәсібі саласындағы қызметті қолдау шараларын қолдану ерекшеліктері белгіленуі мүмкін.

3. Қорғаныс өнеркәсібі саласындағы қызметті қолдау шараларын қолдану:

1) қорғаныстық-өнеркәсіптік кешен ұйымдарының қару-жарақ пен әскери техниканың қазіргі заманғы кешендерін әзірлеуге, өндіруге, жаңартуға, дайындауға және (немесе) жинауға әзірлігін қамтамасыз ету;

2) қару-жарақ пен әскери техниканың қазіргі заманғы кешендерін өндіру, дайындау және (немесе) жинау үшін өнеркәсіп инфрақұрылымын құру;

3) қорғаныстық тапсырысты орналастыру және орындау рәсімдерін жетілдіру;

4) қорғаныстық-өнеркәсіптік кешендегі мемлекеттік меншікті басқару тиімділігін арттыру қажеттігін ескере отырып жүзеге асырылады.

**11-бап. Қаржылай қолдау**

1. Қорғаныстық-өнеркәсіптік кешен ұйымдарын қаржылай қолдау Қазақстан Республикасының заңнамасына қайшы келмейтін нысандарда көрсетіледі.

2. Қорғаныстық-өнеркәсіптік кешен ұйымдарын қаржылай қолдау:

1) қорғаныстық-өнеркәсіптік кешен ұйымдарына екінші деңгейдегі банктердің және басқа да қаржы ұйымдарының қарыз беруі бойынша ұсыныстар әзірлеу;

2) қорғаныстық-өнеркәсіптік кешен ұйымдарын мемлекеттік бюджеттен және Қазақстан Республикасының заңнамасында тыйым салынбаған өзге де көздерден субсидиялау;

3) негізгі қорларды жаңғыртуға және жаңартуға, өндірісті техникалық қайта қаруландыруға қазіргі заманғы технологиялар мен жабдықтар енгізуге, жаңа өндірістер ұйымдастыруға, жаңа технологиялар сатып алуға бағытталған инвестициялық жобаларды мемлекеттік қаржыландыру;

4) Қазақстан Республикасының заңнамасына сәйкес салық және кедендік жеңілдіктерді беру;

5) шетелдік жеткізушілермен мәмілелер бойынша шығыстарды Қазақстан Республикасының Үкіметі айқындаған тәртіппен бюджет қаражаты есебінен бағамдық айырма бойынша өтеу;

6) мемлекеттік емес қарыздар тарту үшін мемлекеттік кепілдіктер және мемлекет кепілгерлігін ұсыну;

7) қорғаныстық-өнеркәсіптік кешен ұйымдарының кәсіпкерлікті қолдауға және дамытуға бағытталған мемлекеттік бағдарламаларға қатысуы;

8) Қазақстан Республикасының заңнамасында көзделген қаржылық қолдаудың өзге де шараларын ұсыну арқылы жүзеге асырылады.

**12-бап. Ақпараттық-консультациялық қолдау**

Ақпараттық-консультациялық қолдау:

1) қорғаныстық-өнеркәсіптік кешенді дамыту үшін қажетті ақпарат қамтылған анықтамалықтар, каталогтар, бюллетеньдер, деректер базасын, ақпараттық-телекоммуникациялық желілерде сайттар шығару және/немесе жүргізу;

2) халықаралық көрмелер, конференциялар өткізуді ұйымдастыру, сондай-ақ Қазақстан Республикасының заңнамасына сәйкес оларды өткізуге жәрдемдесу арқылы жүзеге асырылады.

**13-бап. Кадр әлеуетін дамытуды қолдау**

Кадр әлеуеті дамытуды қолдау:

1. қорғаныстық-өнеркәсіптік кешен ұйымдарының жұмыскерлерін ақпараттық, консультациялық қолдау;
2. түрлі меншік нысанындағы ұйымдармен қорғаныстық-өнеркәсіптік кешен ұйымдарында, оның ішінде мемлекеттен тыс жерлерде жұмыскерлерді тағылымдамадан өткізу, қайта даярлау және біліктілігін арттыру (тәжірибе алмасу) мәселелері бойынша келісімдерге қол жеткізу;
3. техникалық жоғары оқу орындары түлектеріне кейіннен оларды қорғаныстық-өнеркәсіптік кешен ұйымдарына жұмысқа орналастыру мүмкіндігін бере отырып, олардың ішінен персоналды іріктеуді жүзеге асыру жөніндегі ұсыныстар мен ұсынымдар әзірлеу;
4. қорғаныстық-өнеркәсіптік кешен ұйымдарын мониторингілеу қорытындылары бойынша тапшы деп танылған мамандықтарға арналған мемлекеттік білім беру тапсырысын (грантын) орналастыру;

5) Қазақстан Республикасының заңнамасында көзделген кадр әлеуетті дамытудың өзге де шараларын ұсыну арқылы рұқсат етіледі.

**14-бап. Сыртқы экономикалық қызметті қолдау**

Сыртқы экономикалық қызметті қолдау уәкілетті органның әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), әскери мақсаттағы жұмыстарды және әскери мақсаттағы көрсетілетін қызметтерді шет мемлекеттердің нарықтарына ілгерілету бойынша жұмысын ұйымдастыру түрінде, сондай-ақ қорғаныстық-өнеркәсіптік кешен ұйымдарының шет елдердегі қызметі кезінде оларға қолайлы жағдайлар жасау түрінде жүзеге асырылады.

**1****5-бап. Пайдаланылмайтын мүлік айналымының ерекшеліктері**

1. Уәкілетті орган пайдаланылмайтын мүлікке мемлекеттік органдар мүлікті пайдаланылмайтын деп тану туралы тиісті шешімі қабылдағаннан кейін билік етеді.
2. Пайдаланылмайтын мүлік Қазақстан Республикасының Үкіметі белгілеген тәртіппен өткізіледі.
3. Қару-жарақ пен әскери техника түріндегі пайдаланылмайтын мүлік Қазақстан Республикасының Рұқсаттар және хабарламалар туралы заңнамасына сәйкес алынған қару-жарақ пен әскери техниканы сатып алу құқығына рұқсат беретін құжаты бар субъектілерге өткізіледі.

Қару-жарақ пен әскери техника түріндегі пайдаланылмайтын мүлік осындай мүлік қару-жарақ пен әскери техниканы пайдалану құқығы бар субъектілерге өткізілетін жағдайды қоспағанда, оны экспорттау шартымен жабық сауда-саттық жүргізу арқылы өткізіледі.

Қару-жарақ пен әскери техниканы пайдалану құқығы бар субъектілердің тізбесін, егер Қазақстан Республикасының заңнамасында өзгеше реттелмесе, Қазақстан Республикасының Үкіметі бекітеді.

Қорғаныстық-өнеркәсіптік кешен ұйымдарының пайдаланылмайтын әскери мүлікті беру, өткізу және құртып жіберу, кәдеге жарату, көму арқылы жою, сондай-ақ қорғаныс объектілерін мүліктік жалдауға (жалға алуға) беру тәртібіне сәйкес қару-жарақ пен әскери техника түріндегі пайдаланылмайтын мүлікті басым түрде сатып алуға құқығы бар.

Қару-жарақ пен әскери техника түріндегі пайдаланылмайтын мүлікті өткізу пайдаланылмайтын әскери мүлікті беру, өткізу және құртып жіберу, кәдеге жарату, көму арқылы жою, сондай-ақ қорғаныс объектілерін мүліктік жалдауға (жалға алуға) беру тәртібіне сәйкес оларды қорғаныстық-өнеркәсіптік кешен ұйымдарында жөндеу және/немесе жаңғырту шартымен өткізіледі.

1. Қару-жарақ пен әскери техниканы қоспағанда, пайдаланылмайтын мүлік бағалау қызметі туралы заңнамада белгіленген тәртіппен бағалауға жатады.

Өткізілетін пайдаланылмайтын қару-жарақ пен әскери техниканың бастапқы бағасы баланстық құнға сүйене отырып айқындалады.

Пайдаланылмайтын мүлікті өткізуден алынған қаражат республикалық бюджетке жіберіледі.

Пайдаланылмайтын мүлікті өткізу бойынша сауда-саттықты ұйымдастыру және өткізу жөніндегі көрсетілетін қызметтерге төлем пайдаланылмайтын мүлікті беру, өткізу және жою арқылы құрту, кәдеге жарату, көму, сондай-ақ пайдаланылмайтын қорғаныс объектілерін мүліктік жалдауға (жалға алуға) беру тәртібіне сәйкес сатып алушының қаражаты есебінен жүргізіледі.

**16-бап. Қару-жарақ пен әскери техника айналымының ерекшеліктері**

1. Қазақстан Республикасының аумағында қару-жарақ пен әскери техника айналымы осы Заңның ерекшеліктеріне сәйкес жүзеге асырылады.
2. Қару-жарақ пен әскери техниканы, оның негізгі бөліктерін өндіруді және жаңғыртуды, жоғалтқан қасиеттерін қайтару мақсатымен қайта жасауды, қайта өңдеуді немесе жөндеуді қару-жарақ пен әскери техниканы пайдалану құқығы бар субъектілер үшін, сондай-ақ экспорттау үшін қорғаныстық-өнеркәсіптік кешеннің ұйымдары жүзеге асырады.

Қару-жарақ пен әскери техниканы өндірумен, жаңғыртумен, қайта жасаумен, қайта өңдеумен және жөндеумен айналысатын қорғаныстық-өнеркәсіптік кешеннің ұйымдары қару-жарақ пен әскери техниканы өндіру қауіпсіздігін, бақылауды, есепке алуды және олардың сақталуын қамтамасыз етеді.

Дайындалған қару-жарақ пен әскери техника бірлігінің жеке нөмірі болуға тиіс.

1. Қару-жарақ пен әскери техниканы сатып алуды қару-жарақ пен әскери техниканы пайдалануға құқығы бар, тізбесін Қазақстан Республикасының Үкіметі бекітетін субъектілер жүзеге асырады.
2. Қару-жарақ пен әскери техниканы Қазақстан Республикасының Рұқсаттар және хабарламалар туралы заңнамасына сәйкес алынған қару-жарақ пен әскери техниканы сатып алу құқығына рұқсат беретін құжаты бар субъектілерге, қару-жарақ пен әскери техниканы пайдалануға құқығы бар субъектілерге, сондай-ақ экспортқа өткізу жүзеге асырылады.
3. Қару-жарақ пен әскери техника міндеттемелерді орындауды қамтамасыз етудің нысанасы болып табылмайды.

**17-бап. Әскери-техникалық ынтымақтастық саласындағы құқықтық реттеу**

Шет мемлекеттермен және халықаралық ұйымдармен әскери-техникалық ынтымақтастық Қазақстан Республикасының заңнамасына сәйкес жүзеге асырылады.

Әскери-техникалық ынтымақтастықтың мақсаты мемлекеттің әскери ұйымдарының қажеттіліктерін қанағаттандыру, сондай-ақ қорғаныстық-өнеркәсіптік әлеуетін қолдау және дамыту болып табылады.

**18-бап. Әскери-техникалық ынтымақтастық салалары мен нысандары**

1. Әскери-техникалық ынтымақтастық мынадай:
2. қару-жарақты, әскери техниканы, әскери мақсаттағы жұмыстарды, әскери мақсаттағы көрсетілетін қызметтерді, зияткерлік қызмет нәтижелерін, оның ішінде оларға (зияткерлік меншікке) айрықша құқықтарды және қорғаныс өнеркәсібі саласындағы ақпаратты, конструкторлық, нормативтік, техникалық, технологиялық, эксплуатациялық құжаттаманы, сондай-ақ халықаралық шарт тараптары болып табылатын мемлекеттердің заңнамасымен, нормативтік құқықтық актілерімен әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) қамтитын әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) өзара жеткізуді жүзеге асыру;
3. әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) шығару, өндіру, жөндеу, жаңғырту және жою бойынша бірлескен кәсіпорындар, бірлескен өндірістер құру;
4. қорғаныс өнеркәсібі саласында ғылыми-зерттеу және тәжірибелік-конструкторлық жұмыстар жүргізу;
5. қару-жарақ пен әскери техниканы стандарттау және біріздендіру, халықаралық шарттардың тараптары болып табылатын мемлекеттердің қарулы күштерін, басқа да әскерлерін, әскери құралымдарын, арнаулы мемлекеттік және құқық қорғау органдарын метрологиялық қамтамасыз ету саласында өзара іс-қимыл жасау;
6. әскери-техникалық кадрларды даярлау және оқыту;
7. әскери-техникалық ынтымақтастық шеңберіндегі жарнамалық-көрмелік қызмет, сондай-ақ қару-жарақ пен әскери техниканың демонстрациялық байқауларын жүргізу;
8. қару-жарақ пен әскери техника көрмелерін және демонстрациялық байқауларын жүргізу;
9. қару-жарақ пен әскери техниканың үлгілеріне бірлескен сынақтар өткізу;
10. халықаралық шарттардың тараптары болып табылатын мемлекеттердің әскери-техникалық ынтымақтастығына қатысушылары арасындағы уағдаластықтарға қол жеткізілетін әскери-техникалық ынтымақтастықтың өзге де салаларында жүзеге асырылады.
11. Әскери-техникалық ынтымақтастықтың нысандары:
12. халықаралық шарттар жасасу;
13. әскери-техникалық ынтымақтастық мәселелері жөніндегі үкіметаралық комиссиялар өткізу;
14. әскери-техникалық ынтымақтастық саласындағы бағдарламаларды әзірлеу және іске асыру;
15. келісімшарттар тараптары болып табылатын мемлекеттердің заңнамасына сәйкес уәкілетті органдар және (немесе) уәкілетті ұйымдар арасында келісімшарттар жасасу;
16. әскери-техникалық ынтымақтастықтың нақты мәселелері бойынша консультациялар өткізу, мамандар шақыру, тәжірибе және ақпарат алмасу;
17. әскери-техникалық көмек (техникалық жәрдем) алу (көрсету);
18. халықаралық шарттардың тараптары болып табылатын мемлекеттердің әскери-техникалық ынтымақтастыққа қатысушылары арасындағы уағдаластықтарға қол жеткізілетін әскери-техникалық ынтымақтастықтың өзге де нысандары.
19. Шет мемлекетке немесе халықаралық ұйымға әскери-техникалық көмек (техникалық жәрдем) көрсету, оның ішінде Қазақстан Республикасы ратификациялаған халықаралық шарттарға сәйкес өтеусіз немесе өзге де жеңілдікті негізде жүзеге асырылады.

Шет мемлекеттен немесе халықаралық ұйымнан әскери-техникалық көмек (техникалық жәрдем) алу Қазақстан Республикасының халықаралық шарттары (келісімдері, келісімшарттары) негізінде жүзеге асырылады.

**3-тарау. МЕМЛЕКЕТТІК ҚОРҒАНЫСТЫҚ ТАПСЫРЫС**

**19-бап. Қорғаныстық тапсырыс, оның құрамы мен мазмұны**

1. Әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), әскери мақсаттағы жұмыстар мен әскери мақсаттағы көрсетілетін қызметтерді сатып алу қорғаныстық тапсырыс шеңберінде жүзеге асырылады.

Қазақстан Республикасының арнаулы мемлекеттік органдары əскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), əскери мақсаттағы жұмыстар мен əскери мақсаттағы көрсетілетін қызметтерді қорғаныстық тапсырыс шеңберінде де, Қазақстан Республикасының мемлекеттік сатып алу туралы заңнамасында белгіленген тәртіппен де сатып алады.

Қазақстан Республикасының арнаулы мемлекеттік органдары өздерінің бюджеттік өтінімдері құрамында қорғаныстық тапсырысқа енгізуге жататын тауарлардың (өнімнің), жұмыстар мен көрсетілетін қызметтердің тізбесін айқындайды.

Қазақстан Республикасының арнаулы мемлекеттік органдарының қорғаныстық тапсырысты қаржыландыруы Қазақстан Республикасының арнаулы мемлекеттік органдарының бюджеті есебінен жүзеге асырылады.

2. Қорғаныстық тапсырыстың құрамына мыналар:

1) қару-жарақты, əскери жəне арнайы техниканы, оларға қосалқы бөлшектер мен жинақтауыштарды өндіру, беру;

2) ғылыми зерттеулер;

3) қару-жарақты, әскери техниканы және техникалық құралдарды жаңғырту, жөндеу, техникалық және регламенттелген техникалық қызмет көрсету, техникалық куәландыру және диагностикалау;

4) қорғаныс объектілерін күзетуді (байқауды), қорғауды (диверсияға қарсы қорғауды) қамтамасыз ететін күзетудің техникалық құралдарын жасау, өндіру, жеткізу, монтаждау, жөндеу, оларға техникалық қызмет көрсету және қолдау;

5) пайдаланылмайтын қару-жарақты, әскери техниканы, арнайы құралдар мен оқ-дәрілерді құртып жіберу, кəдеге жарату, көму арқылы жою;

6) жобалау-сметалық құжаттаманы әзірлеу, қорғаныс объектілерін салу және жөндеу, сондай-ақ оларды күтіп-ұстау жəне пайдалану бойынша көрсетілетін қызметтер;

7) Қазақстан Республикасы Қарулы Күштерінің, басқа да əскерлері мен əскери құралымдарының əскери қызметшілері жəне арнаулы мемлекеттік органдарының, азаматтық қорғаныс органдарының қызметкерлері үшін заттай және арнайы мүлікті жеке қорғау құралдарын өндіру;

8) оқ-дәрілерді және оларға қаптамаларды өндіру, беру, оқ-дәрілерге техникалық қызмет көрсету, техникалық сүйемелдеу, бақылау-техникалық куәландыру, жөндеу, жаңғырту және регламенттелген техникалық қызмет көрсету;

9) мемлекеттік материалдық резервке әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) беру;

10) қорғаныс мақсатында ғарыш жүйесін және ғарыш объектілерін өндіру, беру, техникалық пайдалану, жөндеу, жаңғырту және кәдеге жарату;

11) қорғаныс мақсатында ғарыштық және спутниктік навигациялық қызметтер көрсету;

12) басқарудың автоматтандырылған жүйесі, ақпараттық қауіпсіздік кешендерін, сондай-ақ оларға қосалқы бөлшектер мен жинақтауыштарды өндіру, беру, техникалық қызмет көрсету, оларды жөндеу, жаңғырту, техникалық сүйемелдеу кіреді.

3. Қорғаныстық тапсырыста:

1) жеткізілетін əскери мақсаттағы тауарлардың (өнімнің), қосарланған мақсаттағы (қолданыстағы) тауарлардың (өнімнің), əскери мақсаттағы жұмыстар мен əскери мақсаттағы көрсетілетін қызметтердің тізбесі (номенклатурасы) жəне көлемі, сондай-ақ оларды беру, орындау, көрсету мерзімдері;

2) қорғаныстық тапсырыстың, сондай-ақ өткізу бөліктері мен кезеңдері бойынша əскери мақсаттағы тауарлардың (өнімнің), қосарланған мақсаттағы (қолданыстағы) тауарлардың (өнімнің), əскери мақсаттағы жұмыстар мен əскери мақсаттағы көрсетілетін қызметтердің бірлігі үшін болжамды құны (бағасы);

3) қорғаныстық тапсырысты алушылардың тізбесі;

4) қорғаныстық тапсырысты орындаушылардың тізбесі қамтылуға тиіс.

**20-бап. Қорғаныстық тапсырысты қалыптастыру және орналастыру**

1. Қорғаныстық тапсырыстың жобасы Қазақстан Республикасының Бюджет кодексіне, осы Заңға, орталық атқарушы органдардың, Қазақстан Республикасының Президентіне тікелей бағынатын және есеп беретін мемлекеттік органдардың стратегиялық жоспарларына және Қазақстан Республикасының басқа да нормативтік құқықтық актілеріне сәйкес, сондай-ақ Қазақстан Республикасының халықаралық шарттары мен міндеттемелерін ескере отырып, қорғаныстық тапсырысты алушылардың өтінімдері бойынша қалыптастырылады.

Республикалық бюджетті қалыптастыру кезінде мемлекеттік қорғаныстық тапсырыстың жобасы тиісті жоспарлы кезеңге Қазақстан Республикасының Үкіметі бекітетін Мемлекеттік қорғаныстық тапсырысты қалыптастыру, орналастыру және орындау қағидаларына сәйкес әзірленеді.

1. Қорғаныстық тапсырысты алушылар əскери мақсаттағы тауарларға (өнімге), қосарланған мақсаттағы (қолданыстағы) тауарларға (өнімге), əскери мақсаттағы жұмыстарға, əскери мақсаттағы көрсетілетін қызметтерге тактикалық-техникалық тапсырманы (техникалық ерекшелікті, тактикалық-техникалық сипаттамаларды) ұлттық және/немесе ұлттық әскери стандарттарға сәйкес қалыптастырады.

Ұлттық және/немесе ұлттық әскери стандарттар болмаған жағдайда қорғаныстық тапсырысты алушылар сатып алуға ұсынылатын əскери мақсаттағы тауарларға (өнімге), қосарланған мақсаттағы (қолданыстағы) тауарларға (өнімге), əскери мақсаттағы жұмыстарға, əскери мақсаттағы көрсетілетін қызметтерге тактикалық-техникалық тапсырманы (техникалық ерекшелікті, тактикалық-техникалық сипаттамаларды) дербес қалыптастырады.

Қорғаныстық тапсырысты алушылар тактикалық-техникалық тапсырманы уәкілетті органға тауарларды (өнімді), жұмыстарды және көрсетілетін қызметтерді беру мерзімі мен базисін көрсете отырып жолдайды.

Уәкілетті орган тізілімге енгізілген ұйымдармен тактикалық-техникалық тапсырмаларды (техникалық ерекшелікті, тактикалық-техникалық сипаттамаларды) өңдеу жөніндегі жұмысты жүргізеді.

1. Мемлекеттік материалдық резервтің материалдық құндылықтарының тізбесінде қорғаныстық тапсырысты алушының талаптарына сәйкес келетін жаңарту тәртібімен Қазақстан Республикасының азаматтық қорғау саласында заңнамасына сәйкес шығарылатын тауарлар (өнім) болған кезде мемлекеттік материалдық резервтің материалдық құндылықтары қорғаныстық тапсырысты алушыларға беріледі, бұл ретте көлік шығыстары қорғаныстық тапсырысты алушының есебінен жүзеге асырылады.
2. Тізілімге енгізілгендердің арасынан қорғаныстық тапсырысты орындаушыларды таңдау өндірістің және көрсетілетін қызметтердің, оның ішінде мемлекеттік құпияларды құрайтын мəліметтерді қорғаудың қажетті жағдайларын қамтамасыз ету мүмкіндіктері, талап етілетін сападағы əскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді) және əскери мақсаттағы жұмыстарды жүргізу және əскери мақсаттағы көрсетілетін қызметтерді жүзеге асыру қабілеті негізге алына отырып, Мемлекеттік қорғаныстық тапсырысты қалыптастыру, орналастыру және орындау қағидаларында айқындалған тәртіппен жүргізіледі.
3. Отандық тауар өндірушілер, жұмыстарды, көрсетілетін қызметтерді отандық өнім берушілердің арасынан қорғаныстық тапсырысты орындаушыны айқындау мүмкін болмаған жағдайда уəкілетті ұйым қорғаныстық тапсырысты орындаушы деп танылады.
4. Уәкілетті ұйымның əскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), əскери мақсаттағы жұмыстарды және əскери мақсаттағы көрсетілетін қызметтерді беруі (импорттауы) мүмкін болмаған кезде осы іс-шара мемлекеттік қорғаныстық тапсырысқа енгізілмейді және көрсетілген тауарлар (өнім) жұмыстар мен көрсетілетін қызметтер Қазақстан Республикасының мемлекеттік сатып алу туралы заңнамасына сәйкес сатып алынады.
5. Әскери мақсаттағы тауарларды (өнімді), қосарланған мақсаттағы тауарларды (өнімді) мемлекеттік материалдық резервке беру бойынша қорғаныстық тапсырысты орындаушыны таңдау Қазақстан Республикасының азаматтық қорғау туралы заңнамасына сәйкес мемлекеттік материалдық резервтің материалдық құндылықтарын сақтау пункттері мен тізілімге енгізілген жұмылдыру тапсырыстары белгіленген ұйымдардың арасынан жүзеге асырылады.

Мемлекеттік материалдық резервтің материалдық құндылықтарын сақтау пунктерінде және жұмылдыру тапсырыстары белгіленген ұйымдарда талап етілетін сападағы материалдық құндылықтарды өндіру мүмкіндігі болмаған жағдайда, мемлекеттік материалдық резервке материалдық құндылықтарды беру бойынша қорғаныстық тапсырысты орындаушыны таңдау осы баптың  
4, 5 және 6-тармақтарына сәйкес жүзеге асырылады.

1. Осы баптың ережелері ғылыми зерттеулерге қолданылмайды.
2. Осы баптың 3, 4, 5, 6, 7-тармақтарының ережелері Қазақстан Республикасының арнаулы мемлекеттік органдарына қолданылмайды. Қазақстан Республикасының арнаулы мемлекеттік органдары қорғаныстық тапсырысты орындаушыны таңдауды Мемлекеттік тапсырысты қалыптастыру, орналастыру және орындау қағидаларына сәйкес жүзеге асырады.

**21-бап. Ғылыми зерттеулер жүргізу үшін қорғаныстық тапсырысты қалыптастыру ерекшеліктері**

1. Қорғаныстық тапсырысқа енгізу үшін ғылыми зерттеулерді таңдауды Қазақстан Республикасының Үкіметі жанындағы алқалы орган болып табылатын Қорғаныс ғылыми-техникалық комиссиясы жүзеге асырады. Қорғаныстық тапсырысқа енгізу үшін ғылыми зерттеулерді таңдау сараптама кеңестерінің қорытындылары негізінде жүзеге асырылады.
2. Қорғаныс ғылыми-техникалық комиссиясының құрамы орталық атқарушы органдар, Қазақстан Республикасының Президентіне тікелей бағынатын және есеп беретін мемлекеттік органдар өкілдерінің, жетекші ғалымдардың, ғылыми ұйымдар өкілдерінің, қорғаныстық-өнеркәсіптік кешен ұйымдарының және ғылыми қоғамдық бірлестіктер өкілдерінің арасынан қалыптастырылады және Қазақстан Республикасы Үкіметінің қаулысымен бекітіледі.

Қорғаныс ғылыми-техникалық комиссиясының міндеттері:

1. ғылыми зерттеулерді орындау жөнінде ұсынымдар әзірлеу;
2. ғылыми зерттеулер үшін мамандандырылған ғылыми бағыттарды мақұлдау;
3. ғылыми зерттеулерді мемлекеттік бюджеттен қаржыландыру жөнінде ұсыныстар әзірлеу;
4. ғылыми зерттеулерді қаржыландыру көлемдері бойынша Республикалық бюджет комиссиясы үшін ұсынымдар әзірлеу;
5. ғылыми зерттеулер есептерін қарау.
6. Ғылыми зерттеулерге қорғаныстық тапсырысты қалыптастыру осы Заңда, сондай-ақ Мемлекеттік қорғаныстық тапсырыс шеңберінде іске асырылатын ғылыми зерттеулерді ұйымдастыру және жүргізу қағидаларында айқындалады.
7. Сараптама кеңесі ғылыми зерттеулер бойынша сараптаманы, сондай-ақ Мемлекеттік қорғаныстық тапсырыс шеңберінде іске асырылатын ғылыми зерттеулерге сараптама жүргізу қағидаларына сәйкес ғылыми зерттеулер есептерін өткізеді.
8. Сараптама кеңестері алқалы органдар болып табылады және Қорғаныс ғылыми-техникалық комиссия бекіткен мамандандырылған ғылыми бағыттар бойынша құрылады.
9. Сараптама кеңестерінің құрамы құзыретті қазақстандық ғалымдар, орталық атқарушы органдардың, Қазақстан Республикасының Президентіне тікелей бағынатын және есеп беретін қорғаныстық тапсырыс саласындағы мемлекеттік органдардың, ұлттық даму институттарының, ұлттық компаниялардың, қорғаныстық-өнеркәсіптік кешен ұйымдарының, ғылыми ұйымдардың, жоғары оқу орындарының және ғылыми қоғамдық бірлестіктердің өкілдері арасынан қалыптастырылады және оны уәкілетті орган бекітеді.
10. Ғылыми зерттеулер жүргізу үш жылға дейінгі кезеңді қамтиды.

**22-бап. Қорғаныстық тапсырысты орындауға арналған шарт**

1. Қорғаныстық тапсырысты орындау уәкілетті орган немесе қорғаныстық тапсырысты алушы мен қорғаныстық тапсырысты орындаушының арасында жасалған қорғаныстық тапсырысты орындауға арналған шарт негiзiнде жүзеге асырылады.

Шарт əскери мақсаттағы тауарлардың (өнімнің), қосарланған мақсаттағы (қолданыстағы) тауарлардың (өнімнің), əскери мақсаттағы жұмыстар мен əскери мақсаттағы көрсетілетін қызметтердің барлық кешенін орындауға да, осы тауарлардың (өнімнің), жұмыстар мен көрсетілетін қызметтердің жекелеген түрлеріне де жасалады.

1. Қорғаныстық тапсырысты орындауға арналған шарт бойынша берілетін əскери мақсаттағы тауарлардың (өнімнің), қосарланған мақсаттағы (қолданыстағы) тауарлардың (өнімнің), əскери мақсаттағы жұмыстар мен əскери мақсаттағы көрсетілетін қызметтердің сапасы нормативтiк жəне техникалық құжаттаманың талаптарына жəне тиісті шарт талаптарына сəйкес келуге тиiс.
2. Қорғаныстық тапсырысты орындауға арналған шарт бес жылға дейін жасалуы мүмкін.

Қазақстан Республикасының Қарулы Күштерінің, басқа да əскерлері мен əскери құралымдарының əскери қызметшілері, және арнаулы мемлекеттік органдарының, азаматтық қорғаныс органдарының қызметкерлері үшін заттай мүлікті, жеке қорғану құралдарын өндіру бойынша қорғаныстық тапсырысты орындауға арналған шарт бір жылға жасалады.

1. Шартта шарт мерзімдері, оны бұзу не тоқтату үшін негіздер, шарт сомасы және аванс болған жағдайда, оның сомасы, тұрақсыздық көлемі (айыппұл, өсімақы) мөлшері, белгіленген мерзімдері бар шарт кезеңдері, тараптардың жауапкершілігі, әскери қабылдау және қорғаныстық тапсырысты алушылар, уәкілетті орган тарапынан бақылау талаптары және шарттың басқа да талаптары көрсетіледі.
2. Уәкілетті орган не қорғаныстық тапсырысты алушы қорғаныстық тапсырысты орындаушыға Қазақстан Республикасы Үкіметінің қорғаныстық тапсырысты бекіту туралы тиісті шешімі шыққан күннен бастап он жұмыс күні ішінде қорғаныстық тапсырысты орындауға арналған шартты жібереді.
3. Қорғаныстық тапсырысты орындаушы қорғаныстық тапсырыс туралы шарт келіп түскен күннен бастап күнтізбелік жиырма күн ішінде шартқа қол қоюға тиіс.
4. Шарт осы шарт бойынша міндеттемелер орындалатын күннен бастап күнтізбелік отыз күннен аспайтын мерзімде тауарларды беруге, жұмыстарды орындауға не қызметтерді көрсетуге толық төлем жасау туралы талаптарды қамтуға тиіс.

Шартта Қазақстан Республикасы салық заңнамасының талаптарына сәйкес қосымша құн салығын төлеу талаптары қамтылуға тиіс.

1. Уәкілетті орган не қорғаныстық тапсырысты алушы мен қорғаныстық тапсырысты орындаушы көрсетілген шарт бойынша қабылдаған міндеттемелерді толық орындаған жағдайда шарт орындалды деп саналады.
2. Қорғаныстық тапсырысты орындаушы шарт бойынша қабылдаған міндеттемелерді орындамаған не тиісінше орындамаған жағдайда уәкілетті орган тұрақсыздық айыбын (айыппұл, өсімақы) өндіріп алуды қамтамасыз етеді. Тұрақсыздық (айыппұл, өсімақы) республикалық бюджет кірісіне есептеледі.
3. Шартты орындау кезінде тауарлардың (орындалатын жұмыстардың, көрсетілетін қызметтердің) атауы, саны, сапасы, техникалық ерекшелігі, құны, орны мен жеткізу мерзімдері шарт мазмұнына сәйкес келуге тиіс.
4. Қорғаныстық тапсырысты алушы шарт жасасқан кезде шартқа өзгерістер енгізу, шартты уақтылы жасаспау, шартты бұзу, шарт жасасудан бас тарту, беру мерзімдерін бұзу туралы ақпаратты қорғаныстық тапсырысты алушы және қорғаныстық тапсырысты орындаушы уәкілетті органға дереу жеткізеді.

**23-бап. Шартқа өзгерістер мен толықтырулар енгізу негіздемелері**

1. Қазақстан Республикасының Үкіметі бекіткен қорғаныстық тапсырысқа тиісті өзгерістер мен толықтырулар енгізбей, қорғаныстық тапсырысты орындауға арналған шартқа қорғаныстық тапсырыстың жалпы сомасын ұлғайтуға әкеп соқтырмайтын өзгерістер мен толықтырулар енгізуге мынадай:
2. тараптардың өзара келісуі бойынша қабылданған тауарларға, жұмыстарға, көрсетілетін қызметтерге бағаны және шарт сомасын азайту бөлігінде өзгерістер енгізілген;
3. қорғаныстық тапсырысты алушының келісу бойынша тараптар қабылдаған міндеттемелерді орындау мерзімдері өзгермеген кезде техникалық сипаттамаларға өзгерістер енгізілген;

3) осы тауарлар, жұмыстар, көрсетілетін қызметтер жасалған шартта көрсетілген тауардың, жұмыстың, көрсетілетін қызметтің бірлігі үшін бағасы және міндеттемелерді орындау мерзімдері өзгермеген кезде сатып алынатын əскери мақсаттағы тауарлардың (өнімнің), қосарланған мақсаттағы (қолданыстағы) тауарлардың (өнімнің), əскери мақсаттағы жұмыстардың және əскери мақсаттағы көрсетілетін қызметтердің көлемінде қажеттіліктің азаюына не ұлғаюына байланысты шарт сомасы азайған не ұлғайған;

4) егер Қазақстан Республикасының заңнамасына сәйкес сараптамадан өткен жобалау-сметалық құжаттамаға өзгеріс енгізілсе және осындай өзгеру сомасына қосымша ақша бөлу туралы шешім қабылданса, қару-жарақ және әскери техника ақауын анықтау процесінде қосымша жұмыстар және (немесе) ауыстыруды қажет ететін, жөндеуге жарамайтын агрегаттар анықталса, шарт сомасы ұлғайған;

5) Қазақстан Республикасының салық, кеден және өзге заңнамасының, сондай-ақ резиденті уәкілетті ұйыммен немесе қорғаныстық тапсырысты орындаушымен шарт жасасқан мемлекеттің ұлттық заңнамасының өзгеруінен туындаған, шарт сомасы азайған немесе ұлғайған;

6) жоспарлы кезеңнің екінші және үшінші жылдарының базалық шығыстары өзгерген жағдайда, шарттың жалпы сомасын өзгертпестен ағымдағы қаржы жылынан асатын қолданылу мерзімі бар шарттың ағымдағы қаржы жылына арналған сомасы өзгерген;

7) егер орындаушы өзімен жасалған шартты орындау процесінде тауардың (өнімнің), жұмыстың, көрсетілетін қызметтің бірлігі үшін бағаның өзгермеуі талабымен міндеттемелерді орындау мерзімдері өзгермеген кезде анағұрлым жақсы сапалық және (немесе) техникалық сипаттамаларды ұсынған жағдайларда жол беріледі.

2. Осы баптың 1-тармағында көзделмеген өзге де жағдайларда, шартқа өзгерістер мен толықтырулар енгізу бекітілген қорғаныстық тапсырысқа тиісті өзгерістер мен толықтырулар енгізілгеннен кейін жол беріледі.

3. Қорғаныстық тапсырысты орындаушы мынадай:

1) талап етілетін тауар (өнім) өндірістен алынған;

2) халықаралық санкциялар, эмбарго, еңсерілмес күш, форс-мажор әрекеттері жарияланған;

3) шартқа техникалық ерекшелік шарт бағасын қалыптастыруға негіз болған техникалық тапсырмаға сәйкес келмеген жағдайда, шарт жасасудан бас тартуға құқылы.

**24-бап. Қорғаныстық тапсырысты орындау**

1. Қорғаныстық тапсырыс басым тәртiппен орындалуға мiндеттi. Қорғаныстық тапсырыстың көлемi қорғаныстық тапсырысты іске асыруға бөлiнетiн қаржы құралдарымен айқындалады.

2. Ұйымдарда әскери өкілдіктер құрылмайтын жағдайларда, қорғаныстық тапсырысты алушы Қазақстан Республикасының заңнамасында белгiленген шекте берілетін əскери мақсаттағы тауарлардың (өнімнің) және қосарланған мақсаттағы (қолданыстағы) тауарлардың (өнімнің), əскери мақсаттағы орындалатын жұмыстар мен əскери мақсаттағы көрсетілетін қызметтердің сапасын бақылауды және оларды қабылдауды жүзеге асыратын өз өкілдерін оларға жiберуге құқылы.

Көрсетілген өкілдерге меншік нысанына қарамастан, кәсіпорындарда осы Заңда және Мемлекеттік қорғаныстық тапсырыстың орындалу сапасын бақылауды жүзеге асыру қағидаларында көзделген оларға тапсырылған жұмыстар бөлігіндегі құқықтар мен міндеттер қолданылады.

3. Мемлекеттік материалдық резервтің материалдық құндылықтарын сақтау пункттері және жұмылдыру тапсырыстары белгіленген, қорғаныстық тапсырысты орындаушылар болып табылатын ұйымдар қорғаныстық тапсырысты орындау үшін мемлекеттік материалдық резервтің материалдық құндылықтарын жаңарту мақсатында пайдаланады.

Бұл ретте мемлекеттік материалдық резервтің пайдаланылған материалдық құндылықтарының жалпы көлемі сақтауға тапсырылған материалдық құндылықтардың нақты қолда барынан 30%-дан аспауға тиіс.

Мемлекеттік материалдық резервке материалдық құндылықтарды кейіннен салуды сақтау пункттері және жұмылдыру тапсырыстары белгіленген ұйымдар қорғаныстық тапсырысты орындау үшін материалдық құндылықтар пайдаланылған кезден бастап он екі ай ішінде мемлекеттік материалдық резервтің материалдық құндылықтарының номенклатурасына және оларды сақтау көлемдеріне сәйкес жүзеге асырады.

Мемлекеттік материалдық резервтің материалдық құндылықтарын пайдалану тәртібі Қазақстан Республикасының Үкіметі бекіткен мемлекеттік материалдық резервтің материалдық құндылықтарымен операциялар жүргізу қағидаларында айқындалады.

4. Қорғаныстық тапсырыс бойынша міндеттемелерді қабылдау мен тіркеу және төлемдерді жүзеге асыру Қазақстан Республикасының бюджет заңнамасына сәйкес қаржыландырудың ерекше тәртібі бойынша құпиялылық белгісі сақтала отырып жүргізіледі.

**25-бап. Қорғаныстық тапсырысты алушылардың функциялары**

Қорғаныстық тапсырысты алушылар:

1. штат саны лимиті негізінде және белгіленген тәртіппен бекітілетін нормалар бойынша орталық атқарушы органдардың, Қазақстан Республикасының Президентіне тікелей бағынатын және есеп беретін мемлекеттік органдардың, олардың ведомстволарының материалдық-техникалық жағынан қайта жарақтандыру перспективаларын негізге ала отырып, Қазақстан Республикасының қорғанысы мен қауіпсіздігін қамтамасыз ету үшін қажетті әскери мақсаттағы тауарлар (өнім), қосарланған мақсаттағы (қолданыстағы) тауарлар (өнім), əскери мақсаттағы жұмыстар мен əскери мақсаттағы көрсетілетін қызметтер қажеттілігіне өтінімдер береді;
2. қорғаныстық тапсырыс шеңберіндегі бюджет қаражаты қорғаныстық тапсырысты алушының бюджетіне салынған жағдайда, қорғаныстық тапсырыс тапсырмаларын қорғаныстық тапсырысты орындаушыларға дейін жеткізеді;
3. қорғаныстық тапсырыс шеңберіндегі бюджет қаражаты уәкілетті органның бюджетіне салынған жағдайды қоспағанда, қорғаныстық тапсырысты қаржыландыруды және оның орындалуын бақылауды жүзеге асырады;
4. қорғаныстық тапсырысты алушының бюджетіне қорғаныстық тапсырыс шеңберінде бюджет қаражаты салынғанда, үнемдеу туындаған, шарт сомасын азайту не ұлғайту, қорғанысты тапсырысты орындауға арналған шарт мерзімін ұзарту кезінде жоспарлы кезеңге бөлінген шегінде қорғаныстық тапсырыс шеңберінде ақша қаражатын қайта бөлу туралы шешім қабылдайды;
5. Қазақстан Республикасының мемлекеттік органдары құпияландыруға жататын мәліметтер тізбелерінің жинағына сәйкес қорғаныстық тапсырыс мәліметтерінің құпиялылық дәрежесін айқындайды;
6. сатып алуға ұсынылатын әскери мақсаттағы тауарларға (өнімге), қосарланған мақсаттағы (қолданыстағы) тауарларға (өнімге), əскери мақсаттағы жұмыстар мен əскери мақсатта көрсетілетін қызметтерге техникалық тапсырманы (техникалық ерекшелікті) әзірлейді және бекітеді;
7. тұтастай кезеңдерді және жұмыстарды қабылдауды, әскери қабылдау өкілі болмаған жағдайда олардың техникалық тапсырманың (техникалық ерекшеліктің) белгіленген талаптарына және қорғаныстық тапсырысты орындауға арналған шарттың талаптарына сәйкестігіне қорытындылар беруді жүзеге асырады;
8. қорғаныстық тапсырыс шеңберінде жүргізілетін бекітілген мамандандырылған бағыттар шеңберінде қажетті ғылыми зерттеулерге өтінімдер береді;
9. қорғаныстық тапсырыс шеңберінде бюджет қаражаты қорғаныстық тапсырысты алушының бюджетіне салынған жағдайда, қорғаныстық тапсырысты орындауға арналған шарт жасайды, сондай-ақ әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), əскери мақсаттағы жұмыстар мен əскери мақсаттағы көрсетілетін қызметтерді қабылдауды жүзеге асырады;
10. Қазақстан Республикасының заңнамасында және қорғаныстық тапсырысты орындауға арналған шартта белгіленген шекте әскери мақсаттағы тауарлардың (өнімнің), қосарланған мақсаттағы (қолданыстағы) тауарлардың (өнімнің), әскери мақсаттағы жұмыстар мен әскери мақсаттағы көрсетілетін қызметтердің сапасын бақылау үшін қорғаныстық тапсырысты орындайтын ұйымдарға өзінің өкілдерін жібереді;
11. Қазақстан Республикасының заңнамасына сәйкес өзге де функцияларды орындайды.

**26-бап. Қорғаныстық тапсырысты орындаушылардың функциялары**

Қорғаныстық тапсырысты орындаушылар:

1. қорғаныстық тапсырысты алушылардың және уәкілетті органның сұрау салулары бойынша өз қызметі туралы ақпарат береді;
2. əскери мақсаттағы тауарлардың (өнімнің), қосарланған мақсаттағы (қолданыстағы) тауарлардың (өнімнің), əскери мақсаттағы жұмыстардың және əскери мақсатта көрсетілетін қызметтердің шарт талаптарына сәйкестігін қамтамасыз етеді;
3. əскери мақсаттағы тауарларға (өнімге), қосарланған мақсаттағы (қолданыстағы) тауарларға (өнімге), əскери мақсаттағы жұмыстарға және əскери мақсатта көрсетілетін қызметтерге бағаны негіздейді;
4. қорғаныстық тапсырысты алушылардың техникалық тапсырмаларының (техникалық сипаттамаларының) жобаларын қарайды және әскери мақсаттағы тауарлардың (өнімнің), қосарланған мақсаттағы (қолданыстағы) тауарлардың (өнімнің), əскери мақсаттағы жұмыстардың және əскери мақсатта көрсетілетін қызметтердің техникалық ерекшеліктеріне ұсыныстарды қалыптастырады;
5. қорғаныстық тапсырыс шеңберінде өндірілген, сатып алынған, жаңғыртылған, жөнделген не техникалық қызмет көрсетуден өткен мүлік шартта белгіленген мерзім ішінде істен шыққан жағдайда, істен шығу себебін белгілеу үшін өзінің өкілдерін дереу жібереді;
6. қорғаныстық тапсырыс бойынша берілетін əскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), əскери мақсаттағы жұмыстарды, əскери мақсатта көрсетілетін қызметтерді импорттауды Қазақстан Республикасының мемлекеттік сатып алу  
   туралы заңнамасының нормаларын қолданбай жүзеге асырады;
7. уәкілетті орган төлейтін бюджет қаражатын тек қорғаныстық тапсырысты орындауға ғана пайдаланады;
8. қорғаныстық тапсырысты орындауға арналған əрбір шарт бойынша қаржы қызметінің нəтижелерін бөлек есепке алуды жүргізеді;
9. Қазақстан Республикасының заңнамасына сəйкес өзге де функцияларды орындайды.

**27-бап. Әскери өкілдіктердің міндеттері мен функциялары**

1. Әскери өкілдіктер Қазақстан Республикасының қорғанысы мен қауіпсіздігінің қажеттері үшін қорғаныстық тапсырысты орындауды жүзеге асыратын ұйымдарда орналастырылады.

Ұйымдарға әскери өкілдіктерді орналастыру қажеттілігі қару-жарақ пен әскери техниканы жобалау, өндіру, жөндеу және жаңғырту, құралдар мен жабдықтардың жоғары нақтылығын қамтамасыз ету қажеттілігі, арнайы киім-кешек пен мүліктің сенімділігінің жеткілікті деңгейі ерекшелігіне сүйене отырып, сондай-ақ халықаралық шарттарды орындау кезінде айқындалады.

1. Әскери өкілдіктердің өнім сапасын бақылау және қабылдау бойынша қызметін ұйымдастыру және жүзеге асыру үшін қорғаныстық тапсырысты беруші мен қорғаныстық тапсырысты алушының арасындағы əскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), əскери мақсаттағы жұмыстарды және əскери мақсаттағы көрсетілетін қызметтерді беру шарты негіз болып табылады.

Осы шарттардың негізінде әскери өкілдіктердің бақылауға және қабылдауға тиісті өнім номенклатурасын әскери өкілдіктер әзірлейді және оны тапсырыс берушінің бірінші басшысы бекітеді.

1. Әскери өкілдіктерге:
2. әскери және арнайы өнімді беруге, ғылыми-зерттеу және тәжірибелік-конструкторлық жұмыстарды орындауға арналған шарттардың жобаларын дайындауға және келісуге қатысу, сондай-ақ шарттардың орындалуын бақылау;
3. қабылданатын тауардың (өнімнің) сапасы мен жиынтығын, оның техникалық құжаттаманың және шарттардың талаптарына сәйкестігін тексеру;
4. шарттарда көзделген мерзімдерде тауарды (өнімді) қабылдау, ұйымға қабылданған тауарға (өнімге) куәлік беру;
5. техникалық құжаттаманы пысықтауды бақылау, оның стандарттардың талаптары мен техникалық шарттарға сәйкестігін тексеру;
6. республикалық бюджет қаражаты есебінен құрылған немесе сатып алынған материалдық құндылықтарды есепке алуды жүргізу;
7. ұйымдардың тауарларды (өнімді) әзірлеу және өндіру бойынша стандарттарды сақтауын бақылау;
8. тауарды (өнімді) әзірлеу, дайындау, сынау және беру кезінде жүзеге асырылатын мемлекеттік құпияларды қорғау бойынша іс-шараларды жоспарлауға және бағалауға қатысу;
9. тікелей де және кооперация тәртібінде де тауарды (өнімді) әзірлеуге және өндіруге жатқызылған нақты шығыстарды тексеру және келісу міндеттері жүктеледі.
10. Сапаны бақылау және тауарларды (өнімді) қабылдау кезінде әскери өкілдіктер:
11. тауарды (өнімді), оның агрегаттарын, тораптары мен бөлшектерін дайындау және оларға сынақ жүргізу сапасын, сондай-ақ жинақталатын бұйымдар мен материалдардың техникалық құжаттама талаптарына сәйкестігін бақылауды жүзеге асыруға;
12. тауарларды (өнімді) қабылдау-тапсыру сынақтарынан өткізуге;
13. тауарды (өнімді) кезеңдік, біліктілік, типтік сынақтардан өткізуге қатысуға және олардың нәтижелері бойынша қорытындылар беруге;
14. тауарды (өнімді) оны өндіру, сынау және пайдалану нәтижелері бойынша оның сенімділігіне талдау жүргізуге қатысуға;
15. тауардың (өнімнің) сапасы мен сенімділігіне қабылданған тауарды (өнімді) сақтау ережесін сақтауға және оған техникалық қызмет көрсету жүргізуге шешімдердің орындалуын бақылауға, байланысты мәселелер бойынша;
16. тауарды (өнімді) өндірудің метрологиялық қамтамасыз етілуін бақылауға, сондай-ақ стандарттарды енгізуге және сақтауға;
17. шарт талаптары орындалмаған немесе тауарлардың (өнімнің) сапасы мен сенімділігін қамтамасыз ету бойынша қабылданған шешімдер, оны сынауда теріс нәтижелер, тауардың (өнімнің) істен шығуын туындатқан пайдалану үдерісінде кемшіліктер айқындалған кезде, егер осы кемшіліктер өндірістегі тауарда (өнімде) болса тауарды (өнімді) қабылдауды және тиеуді тоқтатуға міндетті.
18. Өндіріс аяқтамаған, жинақталмаған, белгіленген сынақтар жүргізілмеген және басқа да шарт талаптарына сәйкессіздікте төлқұжат беруге немесе тауарды (өнімді) түпкілікті қабылдау туралы басқа да құжатты беруге тыйым салынады.
19. Осы баптың ережелері Қазақстан Республикасының Мемлекеттік күзет қызметіне қолданылмайды.

**28-бап. Әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), əскери мақсаттағы жұмыстарды және əскери мақсатта көрсетілетін қызметтерді беру**

1. Қорғаныстық тапсырысты алушылардың ведомстволық бағынысты мекемелеріне әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), əскери мақсаттағы жұмыстарды және əскери мақсатта көрсетілетін қызметтерді бөлу және беру уәкілетті орган басшысының шешімі бойынша шарт талаптарына сәйкес жүзеге асырылады.
2. Әскери мақсаттағы тауарларды (өнімді), қосарланған мақсаттағы  
   (қолданыстағы) тауарларды (өнімді), əскери мақсаттағы жұмыстарды және əскери мақсатта көрсетілетін қызметтерді бөлу және беру туралы шешім қабылданғаннан кейін күнтізбелік 30 күннен аспайтын мерзімде тауарларды (өнімді), орындалған жұмыстарды және көрсетілген қызметтерді қабылдап алу-беру актісі (тапсыру актісі) ресімделеді.
3. Тауарларды (өнімді), орындалған жұмыстарды және көрсетілген қызметтерді қабылдау-тапсыру актісіне (беру актісіне) тапсыратын және қабылдайтын тараптардың уәкілетті лауазымды адамдары қол қояды және қабылдайтын тараптың мемлекеттік мекемелерінің басшылары бекітеді.

Тауарларды (өнімді), орындалған жұмыстарды және көрсетілген қызметтерді қабылдау-тапсыру актісі (беру актісі) төрт данада, қабылдау-тапсыру актісін (беру актісін) ресімдеуге қатысатын тараптардың әрқайсысы үшін бір данада, мемлекеттік және орыс тілдерінде жасалады.

1. Қорғаныстық тапсырыс шеңберінде сатып алынған әскери мақсаттағы тауарларды (өнімді), қосарланған мақсаттағы (қолданыстағы) тауарларды (өнімді), əскери мақсаттағы жұмыстарды және əскери мақсатта көрсетілетін қызметтерді ұсынуды есепке алу Мемлекеттік мекемелерде бухгалтерлік есепке алуды жүргізу қағидаларына сәйкес жүргізіледі.
2. Осы баптың ережелері Қазақстан Республикасының Мемлекеттік күзет қызметіне қолданылмайды.

**29-бап. Наразылық**

1. Қорғаныстық тапсырысты алушының құрылымдық бөлімшесі белгілейтін кепілдендірілген мерзім ішінде пайдалану орнында тауарларда (өнімде), жұмыстарда, көрсетілетін қызметтерде ақау анықталған не өндірілген, жаңғыртылған, жөнделген не техникалық қызмет көрсетуден өткен қорғаныстық тапсырысты орындаушыны тауарлар істен шыққан кезде қорғаныстық тапсырысты алушының құрылымдық бөлімшесі қорғаныстық тапсырысты алушы арқылы уәкілетті органды, әскери өкілді және қорғаныстық тапсырысты орындаушыны дереу хабардар етеді. Осы тауар (өнім) пайдаланудан шығарылады және оның әрі қарай зақымдалуына жол бермейтін әдіспен ақаудың немесе істен шығудың себептерін анықтағанға дейін әрі қарай сақтау орнына жеткізіледі.
2. Себептерді белгілеу үшін қорғаныстық тапсырысты алушылары және қорғаныстық тапсырысты орындаушылары, уәкілетті орган өкілдерінің және әскери өкілдердің қатысуымен бірлескен комиссия құрылады. Комиссия жұмысының тәртібі Мемлекеттік қорғаныстық тапсырысты қалыптастыру, орналастыру және орындау қағидаларында айқындалады.
3. Қорғаныстық тапсырысты орындаушыда кінә белгіленген жағдайда пайдалану процесінде мыналар:
4. тауарлардың (өнімнің) не оның қосалқы бөлшектері мен жинақтауыштары контрафактілі болған;
5. егер шартта және техникалық ерекшелікте және конструкторлық-технологиялық құжаттамада, сондай-ақ тізілімнен қорғаныстық тапсырысты орындаушыны таңдауда тапсырыс берушінің талаптарының бірі осындай өндіріс болса, қорғаныстық тапсырысты орындаушының тауарларды (өнімді), олардың қосалқы бөлшектерін және жинақтауыштарын өндірмегені;
6. қорғаныстық тапсырысты орындаушының кінәсінен болған жөндеуге келмейтін тауарда (өнімде) ақау белгіленген кезде толық ауыстыру үшін тауарлар (өнім) қорғаныстық тапсырысты орындаушыға қайтарылуы мүмкін.
7. Жасырын сипаттағы қорғаныстық тапсырысты орындаушының кінәсінен болған жөндеуге келмейтін тауар ақауы айқындалған кезде және зауыттық жағдайларда айқындалуы мүмкін болғанда және шарт шеңберінде берілген барлық тауарларда (өнімде) ақаудың бар екені туралы негіздеме болса, тауарлардың (өнімнің) барлық сериясы қайтарылуға жатады.
8. Қорғаныстық тапсырысты орындаушы өз бетінше тауарларды (өнімді) не оның сериясын кейіннен ауыстыра отырып, кері шақыруға құқылы. Бұл ретте ауыстыру мерзімі кәсіпорынға салынатын айыппұл санкциялары сомасында ескеріледі.
9. Қорғаныстық тапсырысты орындаушының кінәсі белгіленген кезде, оған кепілдендірілген мерзім ішінде қорғаныстық тапсырыс шеңберінде өндірілген, жаңғыртылған, жөнделген не техникалық қызмет көрсетуден өткен тауарларда (өнімде) ақаудың айқындалуы, істен шығуы туралы хабарламаны алған сәттен бастап, (типтік) шартта белгіленген көлемде айыппұл санкциялары айқындалған кемшіліктерді жою бойынша жұмыстар аяқталғанға дейін салынады.
10. Егер комиссия дұрыс пайдаланбаудың және қорғаныстық тапсырыс шеңберінде өндірілген, жаңғыртылған, жөнделген немесе техникалық қызмет көрсетуден өткен мүліктің істен шығуы арасында себептік-салдарлық байланысты белгілесе, қорғаныстық тапсырысты орындаушының кінәсі деп танылмайды.

**4-ТАРАУ. ҚОРЫТЫНДЫ ЕРЕЖЕЛЕР**

**30-бап. Қазақстан Республикасының Қорғаныс өнеркәсібі және қорғаныстық тапсырыс туралы заңнамасын бұзғаны үшін жауаптылық**

Қазақстан Республикасының Қорғаныс өнеркәсібі және қорғаныстық тапсырыс туралы заңнамасын бұзған кінәлі адамдар Қазақстан Республикасының заңдарында белгіленген жауаптылықта болады.

**31-бап. Осы Заңды қолданысқа енгізу тәртібі**

1. Осы Заң алғашқы ресми жарияланған күнінен кейін күнтізбелік он күн өткен соң қолданысқа енгізіледі.
2. «Мемлекеттік қорғаныстық тапсырыс туралы» 2001 жылғы   
   19 қаңтардағы Қазақстан Республикасы Заңының (Қазақстан Республикасы Парламентінің Жаршысы, 2001 ж., № 2, 15-құжат; 2004 ж., № 23, 142-құжат; 2009 ж., № 17, 78-құжат; 2011 ж., № 11, 102-құжат; 2012 ж., № 4, 32-құжат; № 5, 41-құжат; 2013 ж., № 14, 75-құжат; 2014 ж., № 1, 4-құжат; 2017 ж., № 11,   
   29-құжат) күші жойылды деп танылсын.

**Қазақстан Республикасының**

**Президенті Н**